b'\n_START_ARTICLE_\nArt p\xc3\xbablic\n_START_PARAGRAPH_\nL\'art p\xc3\xbablic, o art civil, \xc3\xa9s una noci\xc3\xb3 art\xc3\xadstica que engloba diferents tipus d\'obres d\'art dissenyades per a ser exposades en un espai p\xc3\xbablic generalment exterior accessible a tothom. Per als artistes implica una forma de treball espec\xc3\xadfica per la interacci\xc3\xb3 de l\'obra amb l\'empla\xc3\xa7ament, la repercussi\xc3\xb3 en la societat i la col\xc2\xb7laboraci\xc3\xb3 amb l\'administraci\xc3\xb3 o el propietari de l\'espai p\xc3\xbablic. La modalitat tradicional \xc3\xa9s l\'escultura p\xc3\xbablica per\xc3\xb2 pot incloure arts aplicades al mobiliari urb\xc3\xa0, elements d\'arquitectura o manifestacions creatives d\'arts visuals.\n_START_SECTION_\nEscultura p\xc3\xbablica\n_START_PARAGRAPH_\nL\'escultura p\xc3\xbablica es va desenvolupar en \xc3\xa8poca renaixentista, seguint l\'evoluci\xc3\xb3 dels estils art\xc3\xadstics fins avui en dia. L\'objectiu b\xc3\xa0sic ha estat embellir la ciutat, alhora que s\'organitzava l\'espai p\xc3\xbablic, i atorgar un significat commemoratiu de fets o de personatges hist\xc3\xb2rics. \xc3\x89s una concepci\xc3\xb3 de la ciutat com a escenari d\'un museu a l\'aire lliure de car\xc3\xa0cter permanent. L\'escultura p\xc3\xbablica s\'ha utilitzat com un element per afavorir la regeneraci\xc3\xb3 d\'espais urbans._NEWLINE_Aquesta modalitat tradicional ha estat revisada de forma cr\xc3\xadtica per la discutible efic\xc3\xa0cia art\xc3\xadstica com a simple decoraci\xc3\xb3 sense plantejar una integraci\xc3\xb3 en el context de l\'entorn urb\xc3\xa0 o una lectura cr\xc3\xadtica de la funci\xc3\xb3 de l\'espai p\xc3\xbablic vinculada a la comunitat.\n_START_SECTION_\nArt pol\xc3\xadtic\n_START_PARAGRAPH_\nL\'art p\xc3\xbablic s\'ha utilitzat sovint amb finalitat pol\xc3\xadtica per representar certs valors o commemorar fets o personatges. En r\xc3\xa8gims totalitaris s\'ha utilitzat com a forma de propaganda provocant controv\xc3\xa8rsia en produir-se un canvi de r\xc3\xa8gim pol\xc3\xadtic. \xc3\x89s representatiu l\'\xc3\xbas de l\'art sovi\xc3\xa8tic al servei de la dictadura del proletariat, de Mao durant la Revoluci\xc3\xb3 Cultural xinesa o la perviv\xc3\xa8ncia de s\xc3\xadmbols franquistes a Espanya._NEWLINE_Com a moviment social, l\'art pol\xc3\xadtic \xc3\xa9s una forma d\'art p\xc3\xbablic enfocada a mostrar idees i cr\xc3\xadtiques socials. Els temes habituals poden ser la mem\xc3\xb2ria col\xc2\xb7lectiva no oficial, els excessos del mercat i del desenvolupament tur\xc3\xadstic, el control privat o vigilat de l\'espai p\xc3\xbablic o d\'altres problemes socials. Aquesta pr\xc3\xa0ctica d\'art reivindicatiu sol tenir un car\xc3\xa0cter temporal, o b\xc3\xa9 puntual com a treball d\'autor o b\xc3\xa9 desenvolupat en un per\xc3\xadode com a treball col\xc2\xb7lectiu._NEWLINE_S\'inscriu en el moviment d\'art conceptual amb una transversalitat de disciplines, a m\xc3\xa9s d\'art\xc3\xadstica amb la hist\xc3\xb2ria, la sociologia, l\'antropologia i l\'urbanisme. El 1995 va ser denominat per Suzanne Lacy com a "nous g\xc3\xa8neres d\'art p\xc3\xbablic", terme que va tenir fortuna entre els artistes d\'avantguarda._NEWLINE_La cr\xc3\xadtica a l\'art pol\xc3\xadtic \xc3\xa9s per la mera representaci\xc3\xb3 dels problemes socials, donant-los visibilitat per\xc3\xb2 sense proposar ni contribuir a les solucions.\n_START_SECTION_\nArt p\xc3\xbablic activista\n_START_PARAGRAPH_\nL\'art activista utilitza la creativitat per canalitzar les demandes des de l\'interior dels conflictes o problemes socials. En lloc de consolidar els valors establerts, com l\'escultura p\xc3\xbablica, o de representar el seu q\xc3\xbcestionament, com l\'art pol\xc3\xadtic, l\'art activista cerca una funci\xc3\xb3 social de l\'art amb la col\xc2\xb7laboraci\xc3\xb3 i participaci\xc3\xb3 ciutadana. S\'utilitza l\'art p\xc3\xbablic com a eina prioritzant el valor de l\'\xc3\xbas i de la producci\xc3\xb3 de serveis.'